**ΕΝΩΠΙΟΝ ΤΟΥ ΕΙΣΑΓΓΕΛΕΑ ΠΛΗΜΜΕΛΕΙΟΔΙΚΩΝ ΑΘΗΝΩΝ**

**ΜΗΝΥΣΗ**

Του **Γεωργίου Κύρτσου** του Χρήστου, Ευρωβουλευτή, κατοίκου Παγκρατίου Αττικής, και στην οδό Σπύρου Μερκούρη, αριθμός 74, γεννηθέντος στην Αθήνα την 4-6-1952, με Α.Φ.Μ. 000209759/Δ.Ο.Υ. Δ΄ Αθηνών.

**ΚΑΤΑ**

**1.** Του **Παναγιώτη Κοντολέοντος**, πρώην Διοικητή της Εθνικής Υπηρεσίας Πληροφοριών (Ε.Υ.Π.),

**2.** Της **Βασιλικής Βλάχου**, Εισαγγελέως Εφετών, εποπτεύουσας Εθνική Υπηρεσία Πληροφοριών (Ε.Υ.Π.),

**3.** Της **Ευαγγελίας Γεωργακοπούλου**, αξιωματικού της ΕΛ.ΑΣ, πρώην επικεφαλής της Διεύθυνσης Συλλογής και Ανάλυσης Πληροφοριών και Β΄ υποδιευθύντρια Τρομοκρατίας και Οργανωμένου Εγκλήματος της Εθνικής Υπηρεσίας Πληροφοριών (Ε.Υ.Π.),

**4.** Παντός άλλου υπευθύνου και συμμετόχου στις εγκληματικές πράξεις των τριών προειρημένων προσώπων.

\*\*\*\*\*\*\*\*\*\*\*\*\*\*\*\*\*\*\*\*\*

# Ι. ΙΣΤΟΡΙΚΟ ΜΕΡΟΣ

# Α. Είμαι μέλος του Ευρωπαϊκού Κοινοβουλίου από το 2014, παντρεμένος με την κ. Αμαλία Καραγκούνη, πατέρας δύο τέκνων, του Χρήστου και του Δημητρίου, και παππούς δύο εγγονών του Γεωργίου και της Αριάδνης.

**1.** Γεννήθηκα στην Αθήνα τον Ιούνιο του 1952. Αποφοίτησα από το Κολλέγιο Αθηνών τον Ιούνιο του 1971. Σπούδασα Διοίκηση Βιομηχανικών Επιχειρήσεων στο Sloan School of Management του Τεχνολογικού Ινστιτούτου της Μασαχουσέτης (MIT) από το 1971 έως το 1974.Έκανα μεταπτυχιακές σπουδές, σε θέματα της ΕΟΚ, στο London School of Economics (1975-1976).Πήρα το διδακτορικό μου στο Τμήμα Διεθνών Σχέσεων του London School of Economics (LSE) το 1980. Μιλάω αγγλικά, γαλλικά και γερμανικά.

**2.** Υπήρξα δημοσιογράφος και εκδότης. Το 1981 ξεκίνησε τη συνεργασία μου με τον Οικονομικό Ταχυδρόμο, υπό τη διεύθυνση του Γιάννη Μαρίνου, και υπήρξα μέχρι το 1996 υπεύθυνος για την ανάλυση των διεθνών οικονομικών θεμάτων και μέλος της αρχισυνταξίας του περιοδικού. Το δεύτερο εξάμηνο του 1983 πήρα μέρος στην πρώτη ελληνική προεδρία της ΕΟΚ σαν εμπειρογνώμονας για τα θέματα της διεύρυνσης της ΕΟΚ προς την Ισπανία και την Πορτογαλία. Από το 1984 ήμουν βασικός αρθρογράφος του Ελεύθερου Τύπου και στενός συνεργάτης του εκδότη Άρη Βουδούρη. Από το 1988 μέχρι το 2002 ήμουν διευθυντής στον «Τύπο της Κυριακής» και από το 1997 μέχρι το 2002 διευθυντής και στον ημερήσιο «Ελεύθερο Τύπο». Το 2003 εξέδωσα την δωρεάν διανεμόμενη εφημερίδα «City Press», η οποία ανέστειλε την έκδοσή της το 2013, ενώ από το 2008 έως το 2014 ήμουν εκδότης της κυριακάτικης δωρεάν εφημερίδας «Free Sunday». Κατά τη δημοσιογραφική σταδιοδρομία μου είχα συνεργασθεί επαγγελματικώς ως σχολιαστής της επικαιρότητας με τους τηλεοπτικούς σταθμούς Alpha, ΑΝΤ1 και ΣΚΑΪ, ενώ είχα ραδιοφωνικές εκπομπές στον Alpha Radio και στον Flash.

**3.** Kατά περιόδους είχα συμμετοχή στις πολιτικές εξελίξεις, στα πλαίσια της ευρύτερης Κεντροδεξιάς. Την περίοδο 1991-1992 υπήρξα, για 18 μήνες, άτυπος σύμβουλος του τότε πρωθυπουργού Κωνσταντίνου Μητσοτάκη. Το 1996-1997 πρωταγωνίστησα σε εκδοτικό, δημοσιογραφικό επίπεδο στη μετάβαση της ΝΔ από την περίοδο Έβερτ στην περίοδο Καραμανλή. Στήριξα ως δημοσιογράφος και εκδότης την ανάδειξη του κ. Α. Σαμαρά στην ηγεσία της ΝΔ, το 2009. Στις εκλογές του Μαΐου 2012 ήμουν επικεφαλής της Λίστας Επικρατείας του ΛΑΟΣ.

**4.** Στις ευρωεκλογές του Μαΐου του 2014 εξελέγην ευρωβουλευτής με τη Νέα Δημοκρατία ενώ στις ευρωεκλογές του 2019 επανεξελέγην ευρωβουλευτής με το ίδιο κόμμα. Ως μέλος του ευρωπαϊκού κοινοβουλίου με το κόμμα της Νέας Δημοκρατίας, ενετάχθην στην ευρωομάδα του Ευρωπαϊκού Λαϊκού Κόμματος και διετέλεσα:

* Μέλος της Επιτροπής Οικονομικής και Νομισματικής Πολιτικής
* Μέλος της αντιπροσωπείας για τις σχέσεις με την Αραβική Χερσόνησο
* Αναπληρωματικό μέλος της Επιτροπής Προϋπολογισμών.
* Αναπληρωματικό μέλος της Υποεπιτροπής Ασφάλειας και Άμυνας.
* Μέλος της αντιπροσωπείας για τις σχέσεις με την Κοινοβουλευτική Συνέλευση του ΝΑΤΟ
* Μέλος της συμβουλευτικής ομάδας του ΕΛΚ για το Brexit.

**5.** Την **18-2-2022** λόγω του γεγονότος ότι κατά το αμέσως προηγούμενο χρονικό **άσκησα κριτική στη σημερινή κυβέρνηση της Νέας Δημοκρατίας** και ιδίως σε σχέση με:

**α)** την εκ μέρους της διαχείριση της πανδημίας της covid – 19, που είχε ως αποτέλεσμα την απώλεια χιλιάδων συνανθρώπων μας,

**β)** την ασκούμενη από την ίδια οικονομική πολιτική, που οδηγεί σε φτωχοποίηση των συμπολιτών μας και φαλκιδεύει για ακόμα μία φορά τις προοπτικές της πατρίδας μας και

**γ)** τον εκ μέρους της χειρισμό της υπόθεσης Novartis, με την αδράνειά της να στραφεί δικαστικώς κατά της Novartis για την αποκατάσταση της υλικής ζημίας και χρηματική ικανοποίηση της ηθικής βλάβης, που υπέστη η Ελλάδα από τις παράνομες πράξεις της εν λόγω εταιρείας, όπως είχε δεσμευθεί, και την ανάλωσή της σε διώξεις δημοσιογράφων και εισαγγελέων για «σκευωρία»,

**διεγράφην από το κόμμα της νέας Δημοκρατίας.**

**6.** Παρ’ όλα αυτά, όμως, διατήρησα την έδρα μου στο Ευρωπαϊκό Κοινοβούλιο, αρχικώς ως ανεξάρτητος ευρωβουλευτής και εν συνεχεία από το **Μάιο του 2022 μέχρι σήμερον** ως μέλος της ευρωομάδας «**Renew Europe**» και σήμερον πέρα από μέλος του Ευρωπαϊκού Κοινοβουλίου είμαι και:

* Μέλος της Επιτροπής Οικονομικής και Νομισματικής Πολιτικής
* Αναπληρωματικό μέλος της Επιτροπής Εξωτερικών Υποθέσεων
* Μέλος της αντιπροσωπείας για τις σχέσεις με Ηνωμένο Βασίλειο
* Μέλος της αντιπροσωπείας για τις σχέσεις με την Ρωσία
* Μέλος της αντιπροσωπείας για τις σχέσεις με την Λατινική Αμερική

**Β.** Το τελευταίο χρονικό διάστημα με αφορμή τις αρχικές αποκαλύψεις για τις παρακολουθήσεις των κινητών τηλεφωνικών συσκευών και τις υποκλοπές των τηλεφωνικών συνδιαλέξεων του αρχηγού του ΠΑΣΟΚ, Ν. Ανδρουλάκη, ενόσω αυτός ήταν Ευρωβουλευτής και υποψήφιος για την ηγεσία του εν λόγω κόμματος, καθώς και του δημοσιογράφου, Θ. Κουκάκη, ευθέως από την Ε.Υ.Π. αλλά και μέσω του κακόβουλου κατασκοπευτικού λογισμικού υποκλοπών «Predator» το λεγόμενο σκάνδαλο των υποκλοπών αποτελεί **μείζον ζήτημα της πολιτικής εσωτερικής και διεθνούς επικαιρότητας**, με την έννοια ότι πρόκειται για θέμα εξαιρετικής σημασίας, αφενός μεν για την τήρηση της νομιμότητας, αφετέρου δε για την ομαλή λειτουργία του δημοκρατικού πολιτεύματος στην πατρίδα μας και εν γένει θεμελιωδών θεσμών της.

**1.** Ο **1ος μηνυόμενος** απετέλεσε προσωπική επιλογή του σημερινού Πρωθυπουργού και Προέδρου της Νέας Δημοκρατίας για να αναλάβει τα καθήκοντα του Διοικητή της ΕΥΠ. Διατήρησε τη θέση του από την 1η Αυγούστου 2019 μέχρι και τις 5 Αυγούστου 2022, οπότε και **παραιτήθηκε**, όπως έχει γνωστοποιηθεί από τα πλέον επίσημα κυβερνητικά χείλη και δημοσιευθεί σε πληθώρα Μ.Μ.Ε., λόγω της αποκάλυψης της παρακολούθησης από την ΕΥΠ της τηλεφωνικής συσκευής του ευρωβουλευτή και αρχηγού του ΠΑΣΟΚ, Ν. Ανδρουλάκη.

**2.** Η **2η μηνυομένη**, Εισαγγελέας Εφετών, από τον Μάιο του 2020 με απόφαση του Ανωτάτου Δικαστικού Συμβουλίου με οριακή πλειοψηφία (6-5) είναι **αποσπασμένη στην ΕΥΠ**, προκειμένου να ασκεί την **εποπτεία** της ως προς τη νομιμότητα των ειδικών επιχειρησιακών δράσεων της, που αφορούν θέματα Δικαιωμάτων του Ανθρώπου, και μετά από αίτηση της ΕΥΠ να **εκδίδει διατάξεις, με τις οποίες αποφασίζεται η άρση απορρήτου** **επιστολών και τηλεφωνικής ή άλλης επικοινωνίας** κατά τα οριζόμενα στις διατάξεις του άρθρου 5 του Ν. 3649/2008 σε συνδυασμό με τις διατάξεις της §2 του άρθρου 3 του Ν. 2225/1994.

**3.** Η **3η μηνυομένη** συμφώνως με δημοσιεύματα, που δεν έχουν διαψευσθεί είναι αξιωματικός της ΕΛ.ΑΣ. και από το 2020 έως τον Αύγουστο του 2022, οπότε έγινε η αποκάλυψη της παρακολούθησης από την ΕΥΠ του τηλεφωνικού αριθμού του, Ν. Ανδρουλάκη, ήταν **επικεφαλής** της Διεύθυνσης Συλλογής και Ανάλυσης Πληροφοριών και Β΄ υποδιευθύντρια Τρομοκρατίας και Οργανωμένου Εγκλήματος της **ΕΥΠ**, ήτοι του «**συστήματος των υποκλοπών»**, **υπέγραφε** κατά το προαναφερόμενο χρονικό διάστημα τις απευθυνόμενες προς τη 2η μηνυομένη **Αιτήσεις Άρσεις Απορρήτου**, εξ ων και αυτή του Ν. Ανδρουλάκη και εθεωρείτο η πιο στενή συνεργάτης του 1ου μηνυομένου, πρώην διοικητή της ΕΥΠ. Αμέσως μετά την αποκάλυψη του σκανδάλου των παρακολουθήσεων από την ΕΥΠ τον Αύγουστο του 2022, η 3η μηνυομένη επέστρεψε στην ΕΛΑΣ, στο τμήμα Αθλητικής Βίας.

**Γ. 1.** Όπως είναι αυτονόητο εξ αιτίας των προπεριγραφομένων ιδιοτήτων μου, τόσον των προσωπικών: του συζύγου και πατέρα, όσον και των πολιτικών: του ευρωβουλευτή, μέλους της ευρωομάδας «Renew Europe», μέλους επιτροπών και αντιπροσωπιών του ευρωπαϊκού κοινοβουλίου, όπως αυτές της Οικονομικής και Νομισματικής Πολιτικής, της Ασφάλειας και Άμυνας, των Εξωτερικών Υποθέσεων, των σχέσεων με την Αραβική Χερσόνησο, την Κοινοβουλευτική Συνέλευση του ΝΑΤΟ, των σχέσεων με το Ηνωμένο Βασίλειο με τη Λατινική Αμερική και τη Ρωσία, αλλά και εξ αιτίας της προηγούμενης επαγγελματικής ενασχόλησής μου με τη δημοσιογραφία και τις ενημερωτικές εκδόσεις, συνομιλώ και επικοινωνώ καθημερινώς με πρόσωπα του στενού οικογενειακού και φιλικού περιβάλλοντος μου, καθώς και με συναδέλφους μου ευρωβουλευτές, αξιωματούχους της Ευρωπαϊκής Ένωσης, Έλληνες και ξένους πολιτικούς, Έλληνες και ξένους κρατικούς αξιωματούχους, Έλληνες και ξένους διπλωμάτες, Έλληνες και ξένους δημοσιογράφους και εκδότες.

Πρωτίστως, βρίσκομαι σχεδόν σε καθημερινή επικοινωνία με τους συναδέλφους μου Ευρωβουλευτές, που αποτελούν επίσης μέλη στις προαναφερόμενες Επιτροπές και Αντιπροσωπίες του Ευρωπαϊκού Κοινοβουλίου, όπου συμμετέχω και ο ίδιος, και έχουν ιδιαιτέρως ευαίσθητο, κρίσιμο και εμπιστευτικό περιεχόμενο, καθόσον ανάγονται στην Ασφάλεια και Άμυνα της Ευρωπαϊκής Ένωσης, στην Οικονομική Πολιτική της, στις Εξωτερικές Υποθέσεις της, αλλά και στις σχέσεις της με έτερους διεθνείς φορείς και κράτη, όπως με την εμπόλεμη Ρωσία, με την αποχωρήσασα από την Ε.Ε. Μεγάλη Βρετανία και με τα κράτη της Αραβικής Χερσονήσου.

**2.** Επιπλέον λόγω του γεγονότος ότι το Ευρωπαϊκό Κοινοβούλιο βρίσκεται στις Βρυξέλες, ενώ η μόνιμη κατοικία μου βρίσκεται στην Αθήνα και ίδιος μεταβαίνω συχνότατα και διαμένω τόσον στις Βρυξέλες όσον και στην Αθήνα, η πλειονότητα των προαναφερομένων επικοινωνιών μου πραγματοποιείται μέσω τηλεφώνου και συγκεκριμένως μέσω του αριθμού κινητής τηλεφωνίας **6978777600**, του οποίου είμαι κάτοχος και αποκλειστικός χρήστης και των αριθμών σταθερής τηλεφωνίας  **210 7248616, 210 7248295, 210 7223013, 2231079127, 2235024509**.

Πάροχος υπηρεσιών τηλεφωνίας τόσον για τον τηλεφωνικό αριθμό κινητής όσον και για τους τηλεφωνικούς αριθμούς σταθερής είναι η εταιρεία “COSMOTE”.

**3.** Συμφώνως με **δημοσίευμα** του κυριακάτικου φύλλου της εφημερίδας «**DOCUMENTO**» της **20-11-2022** ανήκω στα πρόσωπα, οι τηλεφωνικές συνομιλίες των οποίων παρακολουθούντο ή και παρακολουθούνται με «επισύνδεση» κατ’ εντολή της Εθνικής Υπηρεσίας Πληροφοριών. Συγκεκριμένως στο εν λόγω δημοσίευμα, αναγράφονται μεταξύ άλλων επί λέξει τα εξής:

«***Για τον Γ. Κύρτσο****, ο οποίος τον περασμένο Μάιο προσχώρησε στην ευρωομάδα Renew Europe, που συνδέεται με τον πρόεδρο της Γαλλίας Εμανουέλ Μακρόν,* ***το ενδιαφέρον παρακολούθησης – μέσω μόνο της ΕΥΠ – φαίνεται να ήταν έντονο****. Ο λόγος ήταν πως από τότε που δημιουργήθηκαν ρωγμές στη σχέση του πρώην «γαλάζιου» ευρωβουλευτή με τον πρωθυπουργό* ***ο πρώην δημοσιογράφος κρίθηκε επικίνδυνος, με αποτέλεσμα να αποτελέσει τον δεύτερο ευρωβουλευτή της χώρας μας του οποίου οι επικοινωνίες έπεσαν στα δίχτυα της παρακρατικής λειτουργίας της υπηρεσίας*.**»

**4.** Σε επιβεβαίωση του ως άνω δημοσιεύματος επισημαίνεται ότι καθ’ όλο το χρονικό διάστημα των τελευταίων μηνών εντοπίζονται συνεχώς φαινόμενα, που **παραπέμπουν σε παρακολούθηση** των **τηλεφωνικών συνδιαλέξεών μου**. Συγκεκριμένως έχουν διαπιστωθεί:

* Συχνότατος αιφνίδιος τερματισμός συνδιαλέξεων, που πραγματοποιούνται από τη σύνδεση κινητής τηλεφωνίας σε περιοχές χωρίς πρόβλημα συνδεσιμότητας.
* Παρεμβάσεις τρίτων άγνωστων συνομιλητών κατά τη διάρκεια των συνδιαλέξεων μου.
* Ακρόαση αντίλαλου της φωνής μου κατά τη συνομιλία.
* Μετά τον τερματισμό μιας τηλεφωνικής συνδιάλεξής μου, ο προηγούμενος συνομιλητής μου μπορεί να ακούει την αμέσως επόμενη τηλεφωνική συνδιάλεξή μου με έτερο συνομιλητή.
* Η συχνή υπερθέρμανση της συσκευής κινητής τηλεφωνίας που χρησιμοποιώ.

**5.** Προς διαπίστωση της παρακολούθησής των επικοινωνιών μου την **28-11-2022** υπεβλήθη ενώπιον της Αρχής Διασφάλισης του Απορρήτου των Επικοινωνιών (**Α.Δ.Α.Ε.**) η με αριθμό **3401/28-11-2022 Αίτησή** μου, με την οποία ζητείται στο πλαίσιο της ήδη διενεργούμενης από την εν λόγω Ανεξάρτητη Αρχή έρευνας σε σχέση με την υπόθεση των παράνομων υποκλοπών:

**α) να διερευνηθεί:**

**i)** αν έχω υποστεί, **είτε** πριν, **είτε** μετά την ψήφιση του **Ν. 4790/2021**, άρση απορρήτου καθώς και τις συνθήκες υποκλοπής των τηλεφωνικών συνδιαλέξεων μου, που γίνονται **είτε** μέσω της σύνδεσης κινητής τηλεφωνίας μου **6978777600,** της οποίας είμαι αποκλειστικός χρήστης, **είτε** των συνδέσεων σταθερής τηλεφωνίας μου **210 7248616**, **210 7248295**, **210 7223013**, **2231079127**, **2235024509**, των οποίων είμαι κάτοχος και χρήστης, από τρίτα άγνωστα σε εμένα πρόσωπα,

**ii)** αν τηρήθηκαν οι όροι και οι διαδικασίες, που προβλέπονται στο Ν.2225/1994, καθώς και **η αρχή της αναλογικότητας** κατά την επιβολή του μέτρου άρσης του απορρήτου των επικοινωνιών μου, ιδίως αν υπήρξε κι αν ήταν επαρκής η τεκμηρίωση του αιτήματος της υπηρεσίας, που ζήτησε την επίμαχη άρση,

**και β)** να λάβω γνώση **για τα χρονικά διαστήματα,**  **τα τοπικά όρια** και την **αιτία**, **που παρακολουθούντο** **ο αριθμός κινητής τηλεφωνίας μου 6978777600**, καθώς και **οι αριθμοί σταθερής τηλεφωνίας μου** **210 7248616**, **210 7248295**, **210 7223013**, **2231079127**, **2235024509**, που διατηρώ στον πάροχο υπηρεσιών τηλεφωνίας «COSMOTE», **με επίσημη επισύνδεση από την ΕΥΠ** καθώς και **όσα σχετικά στοιχεία συλλέχθηκαν** από την επιβολή της άρσης του απορρήτου των ως άνω τηλεφωνικών συνδέσεών μου.

**6.** Επειδή έως την **9-12-2022** δεν είχα λάβει κάποια απάντηση επί της προαναφερόμενης Αίτησής μου, μετέβην μετά του πληρεξουσίου δικηγόρου μου, Ιωάννη Κ. Μαντζουράνη, στην ΑΔΑΕ, και ζήτησα ενημέρωση για την πορεία αυτής καθώς και την επίσπευση του με βάση την εν λόγω Αίτηση ελέγχου. Ακολούθως την **12-12-2022** υπεβλήθη προς την ΑΔΑΕ δι’ ηλεκτρονικού ταχυδρομείου η από **12-12-2022** σχετική Αίτηση επίσπευσης της διαδικασίας του εν λόγω ελέγχου.

**7.** Την **16-12-2022** από δημοσίευμα του έγκυρου ευρωπαϊκού ειδησεογραφικου οργανισμού «**Euractiv**» αποκαλύφθηκε ότι **πραγματοποιήθηκε έλεγχος για την παρακολούθησή μου από κλιμάκιο της ΑΔΑΕ στα γραφεία της εταιρείας - παρόχου υπηρεσιών τηλεφωνίας «COSMOTE», στο πλαίσιο του οποίου διαπιστώθηκε ότι πράγματι έχω τεθεί σε καθεστώς παρακολούθησης των επικοινωνιών μου από την ΕΥΠ**  για «λόγους εθνικής ασφάλειας».Μάλιστα, σε μεταγενέστερα δημοσιεύματα αναφέρεται ότι **παρακολουθούμαι από την ΕΥΠ με βάση 9 διαδοχικές εισαγγελικές διατάξεις επί 18 συναπτούς μήνες**!

**8.** **Ευθύς εξ αρχής τονίζεται ότι (Α) δεν συντρέχει κανένας απολύτως λόγος εθνικής ασφάλειας για την άρση του απορρήτου των επικοινωνιών μου, ενώ (Β), όπως αναλύεται κατωτέρω, απαγορεύεται να διαταχθεί η άρση του απορρήτου των επικοινωνιών Ευρωβουλευτή με την επίκληση τέτοιων λόγων.**

Τούτων δοθέντων η κατ’ εντολή του 1ου μηνυομένου, με διάταξη της 2ης μηνυομένης μετά από σχετική αίτηση της 3ης μηνυομένης άρση του απορρήτου των επικοινωνιών μου με την προσχηματική επίκληση λόγων εθνικής ασφάλειας κατ’ άρθρο 3 του Ν. 2225/1994 και η συνακόλουθη παρακολούθηση των τηλεφωνικών συνδιαλέξεών μου είναι **προδήλως παράνομη**.

**9.** Σημειωτέον ότι η παραβίαση του απορρήτου των επικοινωνιών μου και η θέση μου υπό καθεστώς παρακολούθησης **επιδρά αμέσως και ευθέως στη δυνατότητά μου να ασκώ ακωλύτως θεμελιώδη δικαιώματά μου**, όχι μόνο σε σχέση με το απόρρητο της ανταπόκρισης και των επικοινωνιών καθαυτό, **αλλά και ως προς την ελευθερία της σκέψης και της γνώμης μου**, ως στοιχεία της προσωπικότητάς μου, **αφού το να διατυπώνω τη γνώμη μου στις συνομιλίες μου με άλλους και να την διαπραγματεύομαι μαζί τους υπό όρους ιδιωτικότητας, αποτελεί προϋπόθεση του να μπορώ να τη διατυπώσω και δημοσίως**. Περαιτέρω, η δημιουργία κωλυμάτων αυτού του είδους κατά την άσκηση των καθηκόντων μου ως Ευρωβουλευτή **επηρεάζει την αποτελεσματικότητα της άσκησης του λειτουργήματος για το οποίο με εμπιστεύθηκαν με την ψήφο τους χιλιάδες Έλληνες πολίτες**.

# ΙΙ. ΝΟΜΙΚΟ ΜΕΡΟΣ

**Α. 1.** Στις διατάξεις της **§1 του άρθρου 19 του Συντάγματος** ορίζονται τα εξής:

«*1. Tο απόρρητο των επιστολών και της ελεύθερης ανταπόκρισης ή επικοινωνίας με οποιονδήποτε άλλο τρόπο είναι απόλυτα απαραβίαστο. Nόμος ορίζει τις εγγυήσεις υπό τις οποίες η δικαστική αρχή δεν δεσμεύεται από το απόρρητο για λόγους εθνικής ασφάλειας ή για διακρίβωση ιδιαίτερα σοβαρών εγκλημάτων.*».

Με τις προεκτεθείσες διατάξεις ανάγεται σε συνταγματικό δικαίωμα το δικαίωμα στο απόρρητο των επιστολών και της ανταπόκρισης και επικοινωνίας. Με αυτό το δικαίωμα καθιερώνεται η προστασία της «επικοινωνίας σε οικειότητα», σε δυο επιμέρους συνιστώσες:

α) την ελευθερία της επικοινωνίας και

β) το απόρρητο της επικοινωνίας,

εφόσον όσοι επικοινωνούν θέλησαν να διατηρήσουν τη μυστικότητα, λαμβάνοντας τα κατάλληλα προς τούτο μέτρα (***Βλέπε****: Κων. Χρυσόγονο, Ατομικά και Κοινωνικά Δικαιώματα, 2002, σελ. 238*).

Η έννοια του «απορρήτου» συντίθεται από:

α) το υποκειμενικό-προσωπικό στοιχείο (βούληση επικοινωνούντος) και

β) το αντικειμενικό-κοινωνικό στοιχείο.

Συνεπώς, «απόρρητο» επικοινωνίας υφίσταται, εφόσον:

i) αυτός που επικοινωνεί εκδηλώνει μία βέβαιη υποκειμενική προσδοκία ότι το περιεχόμενο και τα στοιχεία της επικοινωνίας δεν θα περιέλθουν σε γνώση τρίτου, και

ii) αυτή η προσδοκία είναι τέτοια, ώστε η κοινωνία είναι πρόθυμη να τη θεωρήσει εύλογη. (***Βλέπε****: Φ. Σπυρόπουλος/Ξ. Κοντιάδης/Χ. Ανθόπουλος/Γ. Γεραπετρίτης (-Ν. Παπαδόπουλος), Σύνταγμα, 2017, άρθ. 19, σ. 477, αρ. 22 = sakkoulas-online*).

Όπως, χαρακτηριστικώς τονίζεται, «*προς το άρθρο 19 παρ. 1 εδ. α΄ Συντ. αντιστρατεύονται ιδίως: α) κάθε μορφή παρακολούθησης, ελέγχου και, πολύ περισσότερο, αποτύπωσης της ανταπόκρισης ή επικοινωνίας […]*» (***Βλέπε****: Κων. Χρυσόγονος, ό.π., σελ. 238*).

**2.** Με το **2ο εδάφιο της §1 του άρθρου 19 του Συντάγματος** θεσπίζεται νομοθετική επιφύλαξη για την αποδέσμευση της δικαστικής αρχής από το απόρρητο των επικοινωνιών αποκλειστικώς και μόνον για δύο λόγους, ήτοι «*για λόγους εθνικής ασφάλειας ή για διακρίβωση ιδιαίτερα σοβαρών εγκλημάτων.*».

**Ωστόσο**, από τη συνδυαστική ερμηνεία και εφαρμογή των διατάξεων:

α) της **§3 του άρθρου 61 του Συντάγματος**, που ορίζεται ότι:

«*O* ***βουλευτής δεν έχει υποχρέωση μαρτυρίας*** *για* ***πληροφορίες*** *που περιήλθαν σ’ αυτόν ή δόθηκαν από αυτόν κατά την άσκηση των καθηκόντων του,* ***ούτε για τα πρόσωπα*** *που του εμπιστεύθηκαν τις πληροφορίες* ***ή στα οποία αυτός τις έδωσε***»,

β) του άρθρου **9 του Πρωτοκόλλου 7 «***Περί προνομίων και ασυλιών της Ευρωπαϊκής Ένωσης*» (EE C-310/261, της 16-12-2004) **της ιδρυτικής Συνθήκης για τη Λειτουργία της Ευρωπαϊκής Ένωσης** (ΣΑΕΕ), που ορίζεται ότι **τα μέλη του Ευρωπαϊκού Κοινοβουλίου** κατά τη διάρκεια των συνόδων του Κοινοβουλίου:

«***απολαύουν εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου του κράτους τους***», και

γ) του **άρθρου 8 του ίδιου ως άνω Πρωτοκόλλου**, που ορίζεται ότι:

«*Τα μέλη του Ευρωπαϊκού Κοινοβουλίου* ***δεν υπόκεινται σε έρευνα****, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους*»,

σαφώς προκύπτει **ότι οι Βουλευτές και κατά μείζονα λόγο οι Ευρωβουλευτές, που εξομοιώνονται με τους Βουλευτές στο κράτος, απ’ όπου προέρχονται, απαγορεύεται να τεθούν υπό καθεστώς παρακολούθησης των τηλεφωνικών επικοινωνιών τους με την επίκληση λόγων εθνικής ασφάλειας**.

Και αυτό, γιατί:

**α)** το **βουλευτικό απόρρητο**, που καθιερώνεται στη **διάταξη της §3 του άρθρου 61 του Συντάγματος** και ισχύει και για τους ευρωβουλευτές ως **ειδικότερη διάταξη** θέτει, απευθείας εκ του Συντάγματος, πρόσθετα ειδικότερα όρια στις κάμψεις του τηλεπικοινωνιακού απορρήτου, που προβλέπονται  στη διάταξη **της §1 του άρθρου 19 του Συντάγματος**, όπερ οδηγεί στο συμπέρασμα ότι η **τυχόν θέση ενός Βουλευτή ή Ευρωβουλευτή υπό καθεστώς παρακολούθησης των τηλεφωνικών συνομιλιών του με το πρόσχημα των λόγων εθνικής ασφάλειας** **παραβιάζει**, **καταλύει και καταστρατηγεί πλήρως το συνταγματικό δικαίωμα του βουλευτή ή ευρωβουλευτή να μην αποκαλύπτει τις πληροφορίες, που περιήλθαν σ’ αυτόν ή δόθηκαν από αυτόν κατά την άσκηση των καθηκόντων του, τις πηγές του και τους συνομιλητές του**,

**β)** η παρακολούθηση των τηλεφωνικών συνομιλιών ενός μέλους του Ευρωπαϊκού Κοινοβουλίου από την ΕΥΠ με το πρόσχημα των λόγων εθνικής ασφάλειας, ήτοι για προδήλως πολιτικούς λόγους, **συνιστά απαγορευμένη σε βάρος του έρευνα** για γνώμη ή ψήφο δοθείσα κατά την άσκηση των καθηκόντων του.

**3.** Η καθιέρωση του απαραβίαστου της ιδιωτικής ζωής, όπως προβλέπεται στη διάταξη του **εδ. β’ της §1 του άρθρου 9** **του Συντάγματος** όπου διακηρύσσεται ότι «*η ιδιωτική και οικογενειακή ζωή του ατόμου είναι απαραβίαστη*», διευρύνει το πλέγμα προστασίας του απορρήτου των ανταποκρίσεων, προστατεύοντας κάθε πτυχή του ιδιωτικού βίου, που λαμβάνει χώρα ανεξάρτητα από την τυχόν επικοινωνία με άλλο πρόσωπο (***Βλέπε****: Φ. Σπυρόπουλος/Ξ. Κοντιάδης/Χ. Ανθόπουλος/Γ. Γεραπετρίτης (-Χ. Ακριβοπούλου), Σύνταγμα, 2017, άρθ. 9, σ. 195 = sakkoulas-online*).

Ως «**ιδιωτική και οικογενειακή ζωή**» θα μπορούσε να θεωρηθεί μια γενικώς παραδεκτή, σύμφωνα με τις επικρατούσες κοινωνικές αντιλήψεις «σφαίρα του απορρήτου» του ατόμου, ενώ εξάλλου ο ιδιωτικός και οικογενειακός βίος συνδέονται στενώς με την κατά το άρθρο 5 παρ. 1 Συντάγματος προστασία της προσωπικότητας, στην οποία ανήκει και η ελευθερία του ατόμου να διαμορφώνει τον τρόπο της κοινωνικής παράστασης αυτού. Ratio της εν λόγω διάταξης ήταν, άλλωστε, ακριβώς η αντιμετώπιση των κινδύνων από τη χρησιμοποίηση της σύγχρονης ηλεκτρονικής τεχνολογίας παρακολούθησης και κατασκόπευσης. ( ***Βλέπε****: Κων. Χρυσόγονος, Ατομικά και Κοινωνικά Δικαιώματα, 2002, σελ. 234-235*).

Εν γένει, τα δικαιώματα στην «**ιδιωτική σφαίρα**» προστατεύονται διεθνώς από πλέγμα διατάξεων, όπως το άρθρο **17 του Διεθνούς Συμφώνου Ατομικών και Πολιτικών Δικαιωμάτων (ΔΣΑΠΔ)**, το άρθρο **8 της Ευρωπαϊκής Σύμβασης Δικαιωμάτων του Ανθρώπου (ΕΣΔΑ**), και το άρθρο **7 της Χάρτας των Θεμελιωδών Δικαιωμάτων της ΕΕ**.

Στο προστατευόμενο δικαίωμα έχει, σύμφωνα με την νομολογία του ΕΔΔΑ, υπαχθεί η επικοινωνία μέσω επιστολών, η τηλεφωνική επικοινωνία, τα εξωτερικά στοιχεία των επικοινωνιών, καθώς και η προφορική συνομιλία (άμεση επικοινωνία). Στο δικαίωμα στην ιδιωτική σφαίρα περιέχονται, κατά την ΕΣΔΑ, 4 επιμέρους δικαιώματα:

α) η ιδιωτική ζωή,

β) η οικογενειακή ζωή,

γ) η κατοικία του ατόμου,

δ) η αλληλογραφία του ατόμου.

Κάθε ένα εξ αυτών ή και περισσότερα μαζί μπορεί να προσβάλλονται από μια πράξη ή παράλειψη . Το ΕΔΔΑ έχει κρίνει ότι στο πεδίο εφαρμογής του άρθρου 8 της ΕΣΔΑ υπάγονται, μεταξύ άλλων, η καταγραφή και διατήρηση σε αρχείο της φωνής του ατόμου, η εικόνα του ατόμου, η εικόνα (φωτογραφίες) δημοσίων προσώπων, ειδικώς δε οι τηλεφωνικές παρακολουθήσεις και η έρευνα σε οικία δικηγόρου ως περιπτώσεις επέμβασης στο δικαίωμα σε κατοικία, οι τηλεφωνικές συνδιαλέξεις, οι ηλεκτρονικές επιστολές (e-mails), εξωτερικά στοιχεία επικοινωνίας ( ***Βλέπε****: Γ. Τσόλιας, ό.π., σελ. 750, 754 και 759 -760 και την εκεί παρατιθέμενη νομολογία*).

Το δικαίωμα στο απόρρητο των επικοινωνιών προστατεύεται έναντι επεμβάσεων οποιασδήποτε δημόσιας αρχής και «**τριτενεργεί**», δηλαδή ισχύει στις σχέσεις μεταξύ ιδιωτών στις οποίες προσιδιάζει κατά τα οριζόμενα στις διατάξεις του **εδ. γ΄ της §1 του Συντάγματος**, ενώ προστατεύεται και έναντι επεμβάσεων τρίτων - ιδιωτών. Άλλωστε, ειδικώς για το δικαίωμα στον ιδιωτικό βίο υποστηρίζεται ότι αναπτύσσει άμεση τριτενέργεια, δηλ. για την προστασία του είναι αδιάφορο αν ο δράστης είναι ιδιώτης ή εκπρόσωπος της δημόσιας αρχής (***Βλέπε****: Κων. Χρυσόγονος, Ατομικά και Κοινωνικά Δικαιώματα, 2002, σελ. 61 επ., σελ. 241* και 236). Εν ολίγοις, δεν αποκλείεται η επέμβαση στα εν λόγω έννομα αγαθά να γίνεται εκ μέρους τόσο εκπροσώπων μιας δημόσιας αρχής, όσο και τρίτων -ιδιωτών σε ενεργή συνεργασία ή με παράλειψη των πρώτων να ελέγξουν και να αποτρέψουν την παράνομη συμπεριφορά των τελευταίων.

**4.** Τέλος, στις διατάξεις του  **εδ. α΄ του άρθρου 9Α του Συντάγματος** ορίζονται τα εξής:

«*Καθένας έχει δικαίωμα προστασίας από τη συλλογή, επεξεργασία και χρήση, ιδίως με ηλεκτρονικά μέσα, των προσωπικών του δεδομένων, όπως νόμος ορίζει*.».

Το ίδιο δικαίωμα κατοχυρώνεται, άλλωστε, στο άρθρο 8 της Χάρτας Θεμελιωδών Δικαιωμάτων της ΕΕ. Το δικαίωμα προστασίας προσωπικών δεδομένων συνίσταται σε αξίωση ελέγχου επί των ιδίων πληροφοριών (πληροφοριακός αυτοπροσδιορισμός). (***Βλέπε*:** *Σύνταγμα, 2017, Φ. Σπυρόπουλος/Ξ. Κοντιάδης/Χ. Ανθόπουλος/Γ. Γεραπετρίτης (-Λ. Μήτρου), σελ. 214, 218 και 219*).

Ήδη, η Αρχή Προστασίας Δεδομένων Προσωπικού Χαρακτήρα με τη με αριθμό 92/2001 Απόφασή της συνδέει την προστασία των προσωπικών δεδομένων με την ίδια την αξία του ανθρώπου.

**Β.** Υπό το πρίσμα των προεκτεθέντων πραγματικών και νομικών δεδομένων, η παράνομη άρση του απορρήτου της τηλεφωνικής επικοινωνίας μου και η παρακολούθηση, καταγραφή και χρήση των τηλεφωνικών συνδιαλέξεών μου στοιχειοθετεί την τέλεση:

**1.** Του εγκλήματος **κατά της ασφάλειας των τηλεφωνικών επικοινωνιών σε βαθμό κακουργήματος**, που νομοτυποποιείται στις **διατάξεις του άρθρου 292Α Π.Κ,** το οποίο έχει επί λέξει ως εξής:

*«1. Όποιος* ***χωρίς δικαίωμα*** *αποκτά* ***πρόσβαση σε σύνδεση ή σε δίκτυο παροχής υπηρεσιών τηλεφωνίας ή σε σύστημα υλικού ή λογισμικού, που χρησιμοποιείται για την παροχή τέτοιων υπηρεσιών****, και με τον τρόπο αυτόν* ***θέτει σε κίνδυνο την ασφάλεια των τηλεφωνικών επικοινωνιών,*** *τιμωρείται με φυλάκιση τουλάχιστον ενός (1) έτους και χρηματική ποινή. Αν ο υπαίτιος της πράξης του προηγούμενου εδαφίου είναι ο εργαζόμενος ή συνεργάτης του παρόχου υπηρεσιών τηλεφωνίας, τιμωρείται με φυλάκιση τουλάχιστον δύο (2) ετών και χρηματική ποινή. Με την ποινή του προηγουμένου εδαφίου τιμωρείται και ο πάροχος υπηρεσιών τηλεφωνίας ή ο νόμιμος εκπρόσωπός του ο οποίος αθέμιτα θέτει σε κίνδυνο την ασφάλεια των τηλεφωνικών επικοινωνιών.*

*2. Ο πάροχος υπηρεσιών τηλεφωνίας ή ο νόμιμος εκπρόσωπος αυτού, ο οποίος παραβιάζει διάταξη κανονισμού της Αρχής Διασφάλισης του Απορρήτου των Επικοινωνιών (ΑΔΑΕ) ή όρο της Γενικής Άδειας ή του δικαιώματος χρήσης ραδιοσυχνότητας ή του δικαιώματος χρήσης αριθμού, που αναφέρονται στην ασφάλεια των ηλεκτρονικών επικοινωνιών, τιμωρείται με φυλάκιση τουλάχιστον δύο (2) ετών και χρηματική ποινή.*

*3. Ο πάροχος υπηρεσιών τηλεφωνίας ή ο νόμιμος εκπρόσωπος αυτού ή ο κατά τον νόμο υπεύθυνος για τη διασφάλιση του απορρήτου των επικοινωνιών, που παραλείπει να λάβει τα αναγκαία μέτρα για την αποτροπή πράξης της παρ. 1, τιμωρείται με φυλάκιση τουλάχιστον δύο (2) ετών και χρηματική ποινή, εφόσον η πράξη τελέστηκε ή έγινε απόπειρα τέλεσής της, ανεξάρτητα αν θα τιμωρηθεί ο υπαίτιος.*

*4. Αν ο υπαίτιος των πράξεων των προηγούμενων παραγράφων είχε σκοπό να προσπορίσει στον εαυτό του ή σε άλλον παράνομο περιουσιακό όφελος ή να προκαλέσει περιουσιακή ζημία σε άλλον, τιμωρείται με φυλάκιση τουλάχιστον τριών (3) ετών και χρηματική ποινή. Εφόσον το συνολικό όφελος ή η συνολική ζημία υπερβαίνουν το ποσό των εκατόν είκοσι χιλιάδων (120.000) ευρώ, ο υπαίτιος τιμωρείται με κάθειρξη έως δέκα (10) έτη και χρηματική ποινή.* ***Αν από τις πράξεις των προηγούμενων παραγράφων μπορεί να τεθούν σε κίνδυνο θεμελιώδεις αρχές και θεσμοί του Πολιτεύματος, όπως μνημονεύονται στο άρθρο 134 του Ποινικού Κώδικα ή απόρρητο που αναφέρεται στην ασφάλεια του κράτους ή στην ασφάλεια εγκαταστάσεων κοινής ωφέλειας, επιβάλλεται κάθειρξη.***

*5. Όποιος αθέμιτα διαθέτει στο εμπόριο ή με άλλον τρόπο προσφέρει προς εγκατάσταση ειδικά τεχνικά μέσα για την τέλεση των πράξεων της παρ. 1 ή δημόσια διαφημίζει ή προσφέρει τις υπηρεσίες του για την τέλεσή τους τιμωρείται με φυλάκιση έως δύο (2) έτη ή χρηματική ποινή.»*

Και αυτό, γιατί η - κατά τα προαναφερόμενα - **χωρίς δικαίωμα παρακολούθηση των τηλεφωνικών συνδιαλέξεων μου** όχι απλώς μπορεί να θέσει σε κίνδυνο, αλλά:

**αφενός μεν** **καταλύει**, **αναιρεί** **και απονεκρώνει**:

**α)** τη θεμελιώδη αρχή του Πολιτεύματός μας, που μνημονεύεται στη διάταξη υπό στοιχείο στ΄ της §3 του άρθρου 134 του Ποινικού Κώδικα, ήτοι **την αρχή της δέσμευσης** του νομοθέτη από το Σύνταγμα και **της εκτελεστικής και της δικαστικής λειτουργίας από το Σύνταγμα και τους νόμους** και

**β)** τη θεμελιώδη αρχή του Πολιτεύματός μας, που μνημονεύεται στη διάταξη υπό στοιχείο η΄ της §3 του άρθρου 134 του Ποινικού Κώδικα, ήτοι την **γενική ισχύ και προστασία των ατομικών δικαιωμάτων, που προβλέπει το Σύνταγμα**,

**αφετέρου δε** λόγω των προαναφερομένων ιδιοτήτων μου και συμμετοχών μου σε επιτροπές και αντιπροσωπείες του Ευρωπαϊκού Κοινοβουλίου με ευαίσθητο περιεχόμενο (Ασφάλειας και Άμυνας, Ρωσία, Αραβική Χερσόνησος) **οδηγεί σε διαρροή απορρήτων, που αναφέρονται τόσον στην ασφάλεια της Ευρωπαϊκής Ένωσης, όσον και στην ασφάλεια του ίδιου του κράτους μας**.

**2.** Του εγκλήματοςτης **παραβίασης του απορρήτου της τηλεφωνικής επικοινωνίας και προφορικής συνομιλίας**, που νομοτυποποιείται στις **διατάξεις του άρθρου 370Α Π.Κ,** το οποίο έχει επί λέξει ως εξής:

*«1. Όποιος* ***αθέμιτα******παγιδεύει ή με οποιονδήποτε άλλο τρόπο παρεμβαίνει σε συσκευή, σύνδεση ή δίκτυο παροχής υπηρεσιών σταθερής ή κινητής τηλεφωνίας ή σε σύστημα υλικού ή λογισμικού, που χρησιμοποιείται για την παροχή τέτοιων υπηρεσιών, με σκοπό ο ίδιος ή άλλος να πληροφορηθεί ή να αποτυπώσει σε υλικό φορέα το περιεχόμενο τηλεφωνικής συνδιάλεξης μεταξύ τρίτων ή στοιχεία της θέσης και κίνησης της εν λόγω επικοινωνίας, τιμωρείται με φυλάκιση. Με την ίδια ποινή τιμωρείται η πράξη του προηγούμενου εδαφίου και όταν ο δράστης αποτυπώσει σε υλικό φορέα το περιεχόμενο της τηλεφωνικής επικοινωνίας του με άλλον χωρίς τη ρητή συναίνεση του τελευταίου.***

*2. Όποιος αθέμιτα παρακολουθεί με ειδικά τεχνικά μέσα ή αποτυπώνει σε υλικό φορέα προφορική συνομιλία μεταξύ τρίτων που δεν διεξάγεται δημόσια ή αποτυπώνει σε υλικό φορέα μη δημόσια πράξη άλλου, τιμωρείται με φυλάκιση τουλάχιστον ενός έτους. Με την ίδια ποινή τιμωρείται η πράξη του προηγούμενου εδαφίου και όταν ο δράστης αποτυπώσει σε υλικό φορέα το περιεχόμενο της συνομιλίας του με άλλον χωρίς τη ρητή συναίνεση του τελευταίου.*

*3. Όποιος αθέμιτα κάνει χρήση της πληροφορίας ή του υλικού φορέα επί του οποίου αυτή έχει αποτυπωθεί με τους τρόπους που προβλέπονται στις παραγράφους 1 και 2 τιμωρείται με φυλάκιση έως τρία έτη ή χρηματική ποινή.*

*4. Αν ο δράστης των πράξεων των παραγράφων 1, 2 και 3 είναι πάροχος υπηρεσιών τηλεφωνίας ή νόμιμος εκπρόσωπος αυτού ή μέλος της διοίκησης ή υπεύθυνος διασφάλισης του απορρήτου ή εργαζόμενος ή συνεργάτης του παρόχου ή ενεργεί ιδιωτικές έρευνες ή τελεί τις πράξεις αυτές κατ` επάγγελμα ή απέβλεπε στην είσπραξη αμοιβής, επιβάλλεται φυλάκιση τουλάχιστον τριών ετών και χρηματική ποινή.»*

Και αυτό, γιατί η παρακολούθηση των τηλεφωνικών συνδιαλέξεων μου καθώς και η αποτύπωση και καταγραφή τους από το «**σύστημα των υποκλοπών**» μέσω παρέμβασης της ΕΥΠ στις συνδέσεις κινητής και σταθερής τηλεφωνίας μου αποτελεί πράξη αθέμιτη και έγινε με σκοπό κατάλυσης του συνταγματικώς κατοχυρωμένου απορρήτου των επικοινωνιών μου ως ευρωβουλευτή.

**3.** Του εγκλήματοςτης **παραβίασης του απορρήτου των επικοινωνιών και των όρων και της διαδικασίας άρσης αυτού**, που νομοτυποποιείται στις **διατάξεις της §1 του άρθρου 10 του Ν.3115/2003 «***ΑΡΧΗ ΔΙΑΣΦΑΛΙΣΗΣ ΤΟΥ ΑΠΟΡΡΗΤΟΥ ΤΩΝ ΕΠΙΚΟΙΝΩΝΙΩΝ*»**,** η οποία έχει επί λέξει ως εξής:

*«1. Oπoιoς παραβιάζει με οποιονδήποτε τρόπο το απόρρητο των επικοινωνιών ή τους όρους και τη διαδικασία άρσης αυτού, τιμωρείται με ποινή φυλάκισης τουλάχιστον ενός (1) έτους και χρηματική ποινή από δεκαπέντε χιλιάδες (15.000) έως εξήντα χιλιάδες (60.000) ευρώ, εφόσον δεν προβλέπονται βαρύτερες ποινές από άλλες ισχύουσες διατάξεις. Σε περίπτωση που ο παραβάτης της παρούσας διάταξης ανήκει στο προσωπικό υπηρεσίας, οργανισμού, νομικού προσώπου ή επιχείρησης των αναφερόμενων στην περ. α της παρ. 1 του άρθρου 6 του παρόντος, η επιβαλλόμενη ποινή φυλάκισης είναι τουλάχιστον δύο (2) ετών και η χρηματική ποινή τουλάχιστον τριάντα χιλιάδες (30.000) ευρώ.»*

Και αυτό, γιατί εν προκειμένω υπήρξε προφανής παραβίαση τόσον του απορρήτου της επικοινωνίας μου, όσον και των προϋποθέσεων και της διαδικασίας άρσης αυτού.

**4.** Του εγκλήματοςτης **παραβίασης δεδομένων προσωπικού χαρακτήρα συνδρομητών ή χρηστών ηλεκτρονικών επικοινωνιών σε βαθμό κακουργήματος**, που νομοτυποποιείται στις **διατάξεις του άρθρου 15 του Ν. 3471/2006 «***Προστασία δεδομένων προσωπικού χαρακτήρα και της ιδιωτικής ζωής στον τομέα των ηλεκτρονικών επικοινωνιών και τροποποίηση του ν.*[*2472/1997*](javascript:open_links('393306,176348'))*.***»,** το οποίο έχει επί λέξει ως εξής:

*«1. Όποιος, κατά* ***παράβαση του παρόντος νόμου, χρησιμοποιεί, συλλέγει, αποθηκεύει, λαμβάνει γνώση, αφαιρεί, αλλοιώνει, καταστρέφει, μεταδίδει, ανακοινώνει, δημοσιοποιεί δεδομένα προσωπικού χαρακτήρα συνδρομητών ή χρηστών****, ή τα καθιστά προσιτά σε μη δικαιούμενα πρόσωπα ή επιτρέπει στα πρόσωπα αυτά να λάβουν γνώση των εν λόγω δεδομένων ή τα εκμεταλλεύεται με οποιονδήποτε τρόπο, τιμωρείται με φυλάκιση τουλάχι στον ενός (1) έτους και χρηματική ποινή τουλάχιστον δέκα χιλιάδων ευρώ (10.000 €) μέχρι και εκατό χιλιάδων ευρώ (100.000 €), αν η πράξη δεν τιμωρείται βαρύτερα από άλλες διατάξεις.*

*2. Υπεύθυνος επεξεργασίας και τυχόν εκπρόσωπός του που δεν συμμορφώνεται με τις πράξεις της Αρχής Προστασίας Δεδομένων Προσωπικού Χαρακτήρα που επιβάλλουν τις διοικητικές κυρώσεις της προσωρινής ανάκλησης αδείας, της οριστικής ανάκλησης αδείας και της καταστροφής αρχείου ή διακοπής επεξεργασίας και καταστροφής των σχετικών δεδομένων, τιμωρείται με φυλάκιση τουλάχιστον δύο (2) ετών και με χρηματική ποινή τουλάχιστον δώδεκα χιλιάδων ευρώ (12.000 €) μέχρι και εκατόν είκοσι χιλιάδων ευρώ (120.000 €).*

*3. Εφόσον ο δράστης των πράξεων των προηγούμενων παραγράφων είχε σκοπό να προσπορίσει στον εαυτό του ή σε άλλον παράνομο περιουσιακό όφελος* ***ή να βλάψει τρίτο****, επιβάλλεται κάθειρξη μέχρι δέκα (10) ετών και χρηματική ποινή τουλάχιστον δεκαπέντε χιλιάδων ευρώ (15.000 €) μέχρι και εκατόν πενήντα χιλιάδων ευρώ (150.000 €). Αν προκλήθηκε* ***κίνδυνος*** *για την ελεύθερη λειτουργία του δημοκρατικού πολιτεύματος* ***ή για την εθνική Ασφάλεια, επιβάλλεται κάθειρξη*** *και χρηματική ποινή πενήντα χιλιάδων ευρώ (50.000 €) μέχρι και τριακοσίων πενήντα χιλιάδων ευρώ (350.000 €).*

*4. Εφόσον οι πράξεις των παραγράφων 1 και 2 του παρόντος άρθρου τελεσθούν από αμέλεια, επιβάλλεται φυλάκιση μέχρι δεκαοκτώ (18) μηνών και χρηματική ποινή μέχρι και δέκα χιλιάδων ευρώ (10.000 €).».*

Και αυτό, γιατί κατά παράβαση των διατάξεων του Ν. 3471/2006έγιναν γνωστά δεδομένα προσωπικού χαρακτήρα μου ως συνδρομητή και χρήστη υπηρεσιών ηλεκτρονικών επικοινωνιών καθώς και έγινε τουλάχιστον χρήση, συλλογή, αποθήκευση και μετάδοση των προσωπικών δεδομένων μου με την παράνομη παρακολούθηση των τηλεφωνικών συνομιλιών μου με προφανή σκοπό βλάβης εμού, ενώ ταυτοχρόνως οι εν λόγω πράξεις ενέχουν λόγω των προειρημένων ιδιοτήτων μου πρόδηλο κίνδυνο τόσον για την ελεύθερη λειτουργία του δημοκρατικού πολιτεύματος αλλά και για την εθνική Ασφάλεια.

**5.** Του εγκλήματοςτης **παραβίασης δεδομένων προσωπικού χαρακτήρα σε βαθμό κακουργήματος**, που νομοτυποποιείται στις **διατάξεις του άρθρου 38 του Ν.4624/2019 «***Αρχή Προστασίας Δεδομένων Προσωπικού Χαρακτήρα, μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και ενσωμάτωση στην εθνική νομοθεσία της Οδηγίας (ΕΕ) 2016/680 του Ευρωπαϊκού Κοινοβουλίου και του Συμβουλίου της 27ης Απριλίου 2016 και άλλες διατάξεις.***»,** το οποίο έχει επί λέξει ως εξής:

*«1. Όποιος,* ***χωρίς δικαίωμα****: α) επεμβαίνει με οποιονδήποτε τρόπο σε σύστημα αρχειοθέτησης δεδομένων προσωπικού χαρακτήρα, και με την πράξη του αυτή* ***λαμβάνει γνώση των δεδομένων*** *αυτών· β) τα* ***αντιγράφει****, αφαιρεί, αλλοιώνει, βλάπτει,* ***συλλέγει****,* ***καταχωρεί****,* ***οργανώνει****,* ***διαρθρώνει****,* ***αποθηκεύει****, προσαρμόζει, μεταβάλλει, ανακτά, αναζητεί πληροφορίες,* ***συσχετίζει****,* ***συνδυάζει****, περιορίζει, διαγράφει, καταστρέφει, τιμωρείται με φυλάκιση μέχρι ενός (1) έτους, εάν η πράξη δεν τιμωρείται βαρύτερα με άλλη διάταξη.*

*2. Όποιος* ***χρησιμοποιεί****, μεταδίδει, διαδίδει, κοινολογεί με διαβίβαση, διαθέτει, ανακοινώνει ή* ***καθιστά προσιτά σε μη δικαιούμενα πρόσωπα*** *δεδομένα προσωπικού χαρακτήρα, τα οποία* ***απέκτησε σύμφωνα με την περίπτωση α της παραγράφου 1 ή επιτρέπει σε μη δικαιούμενα πρόσωπα να λάβουν γνώση των δεδομένων αυτών****, τιμωρείται με φυλάκιση, εάν η πράξη δεν τιμωρείται βαρύτερα με άλλη διάταξη.*

*3. Εάν η πράξη της παραγράφου 2 αφορά* ***ειδικών κατηγοριών δεδομένα προσωπικού χαρακτήρα του άρθρου 9 παράγραφος 1 του ΓΚΠΔ*** *ή δεδομένα που αφορούν ποινικές καταδίκες και αδικήματα ή τα σχετικά με αυτά μέτρα ασφαλείας του άρθρου 10 του ΓΚΠΔ, ο υπαίτιος τιμωρείται με φυλάκιση τουλάχιστον ενός (1) έτους και χρηματική ποινή έως εκατό χιλιάδες (100.000) ευρώ, εάν η πράξη δεν τιμωρείται βαρύτερα με άλλη διάταξη.*

*4. Με κάθειρξη μέχρι δέκα (10) ετών τιμωρείται ο υπαίτιος των πράξεων των προηγούμενων παραγράφων,* ***εάν είχε σκοπό*** *να προσπορίσει στον εαυτό του ή σε άλλον παράνομο περιουσιακό όφελος ή να προκαλέσει περιουσιακή ζημία σε άλλον ή* ***να βλάψει άλλον*** *και το συνολικό όφελος ή η συνολική ζημία υπερβαίνει το ποσό των εκατόν είκοσι χιλιάδων (120.000) ευρώ.*

*5. Εάν από τις πράξεις των παραγράφων 1 έως και 3 προκλήθηκε* ***κίνδυνος για την ελεύθερη λειτουργία του δημοκρατικού πολιτεύματος ή για την εθνική ασφάλεια, επιβάλλεται κάθειρξη και χρηματική ποινή έως τριακόσιες χιλιάδες (300.000) ευρώ****.*

*6. Τα κακουργήματα που προβλέπονται στο παρόν άρθρο υπάγονται στην αρμοδιότητα του Τριμελούς Εφετείου Κακουργημάτων.»*

Και αυτό, γιατί η παράνομη παρακολούθηση των τηλεφωνικών επικοινωνιών μου, η καταγραφή και αποθήκευσή τους από την ΕΥΠ συνιστά **χωρίς δικαίωμα** επέμβαση σε σύστημα αρχειοθέτησης δεδομένων προσωπικού χαρακτήρα, με την οποία έγιναν γνωστά τα προσωπικά δεδομένα μου **καθώς** **και αθέμιτη συλλογή**, **καταχώρηση**, **διάρθρωση** **και αποθήκευσή τους, ενώ είναι πρόδηλο ότι**  τα εν λόγω παρανόμως συλλεγέντα προσωπικά δεδομένα μου **κατέστησαν προσιτά σε μη δικαιούμενα πρόσωπα** με **προφανή σκοπό βλάβης εμού**, ενώ ταυτοχρόνως οι εν λόγω πράξεις προκαλούν λόγω των προειρημένων ιδιοτήτων μου προφανή κίνδυνο τόσον για την ελεύθερη λειτουργία του δημοκρατικού πολιτεύματος αλλά και για την εθνική ασφάλεια.

**6.** Του εγκλήματος **της εγκληματικής οργάνωσης**, που νομοτυποποιείται στις **διατάξεις του άρθρου 187 Π.Κ, το οποίο έχει επί λέξει ως εξής:**

*«1. Όποιος* ***συγκροτεί ή εντάσσεται ως μέλος σε επιχειρησιακά δομημένη και με διαρκή εγκληματική δράση οργάνωση τριών ή περισσότερων προσώπων, που επιδιώκει την τέλεση περισσότερων κακουργημάτων τιμωρείται με κάθειρξη έως δέκα έτη και χρηματική ποινή.***

*2. Αυτός που* ***διευθύνει την εγκληματική οργάνωση τιμωρείται με κάθειρξη.***

*3. Όποιος, εκτός από την περίπτωση της πρώτης παραγράφου, οργανώνεται με άλλον ή άλλους για να διαπράξουν κακούργημα τιμωρείται με φυλάκιση τουλάχιστον έξι μηνών. Με φυλάκιση έως τρία έτη τιμωρείται ο υπαίτιος αν η κατά το προηγούμενο εδάφιο ένωση έγινε για τη διάπραξη πλημμελήματος με το οποίο επιδιώκεται οικονομικό ή άλλο υλικό όφελος ή η προσβολή της ζωής, της σωματικής ακεραιότητας, της ανηλικότητας, της προσωπικής ελευθερίας, της ιδιοκτησίας ή της περιουσίας.»*

*4. Με φυλάκιση τουλάχιστον τριών ετών και χρηματική ποινή τιμωρείται όποιος με οποιονδήποτε τρόπο παρέχει σε άλλον κάθε είδους περιουσιακά στοιχεία, υλικά ή άυλα, κινητά ή ακίνητα ή κάθε είδους χρηματοοικονομικά μέσα ή οδηγίες, πληροφορίες ή κατευθύνσεις ή στρατολογεί νέα μέλη, γνωρίζοντας ότι με τον τρόπο αυτό διευκολύνει ή υποβοηθά την τέλεση των εγκληματικών δραστηριοτήτων της οργάνωσης της παραγράφου 1.*

*5. Οι διατάξεις των παραγράφων 1,2 και 4 του παρόντος άρθρου εφαρμόζονται και όταν οι προβλεπόμενες σε αυτό αξιόποινες πράξεις τελέσθηκαν στην αλλοδαπή από ημεδαπό ή στρέφονταν κατά Έλληνα πολίτη ή κατά νομικού προσώπου που εδρεύει στην ημεδαπή ή κατά του Ελληνικού Κράτους, ακόμη και αν αυτές δεν είναι αξιόποινες κατά τους νόμους της χώρας στην οποία τελέσθηκαν.»*

*6. Στις περιπτώσεις καταδίκης για αξιόποινες πράξεις του παρόντος άρθρου, καθώς και για τα συναφή αδικήματα που συνεκδικάστηκαν με την ίδια απόφαση, η ποινή δεν αναστέλλεται ούτε μετατρέπεται με κανέναν τρόπο, τυχόν δε ασκηθείσα έφεση δεν έχει αναστέλλουσα ισχύ.»*

Και αυτό, γιατί είναι πρόδηλον ότι η παράνομη παρακολούθηση των τηλεφωνικών επικοινωνιών μου έγινε από επιχειρησιακώς δομημένη και με διαρκή εγκληματική δράση οργάνωση τουλάχιστον τριών προσώπων, που επιδιώκει την τέλεση των ως άνω και ενδεχομένως και άλλων κακουργημάτων.

**IΙΙ. Επειδή** προς απόδειξη των περιεχομένων στην παρούσα ισχυρισμών μου προσκομίζονται τα ακόλουθα έγγραφα:

1. Εκτύπωση από την ιστοσελίδα του Ευρωπαϊκού Κοινοβουλίου με τις ιδιότητές μου (***Βλέπε: σχετικό 1***) και με το βιογραφικό μου (***Βλέπε: σχετικό 2***),
2. Το από 18-2-2022 δημοσίευμα της ιστοσελίδας «iefimerida.gr» για τη διαγραφή μου από τη Νέα Δημοκρατία (***Βλέπε: σχετικό 3***),
3. Το από 8-8-2022 δημοσίευμα της ηλεκτρονικής έκδοσης της εφημερίδας «ΚΑΘΗΜΕΡΙΝΗ» με την τοποθέτηση του Ευάγγελου Βενιζέλου σε σχέση με το παράνομο της παρακολούθησης από την ΕΥΠ του Ευρωβουλευτή Ν. Ανδρουλάκη, καθώς και το από 9-8-2022 δημοσίευμα της ιστοσελίδας «protagon.gr» με συμπληρωματική τοποθέτηση – άρθρο του Ευάγγελου Βενιζέλου (***Βλέπε: σχετικά 4, 5***),
4. Το από 20-11-2022 δημοσίευμα της εφημερίδας «Το Βήμα» σε αναδημοσίευση από την ιστοσελίδα «in.gr» και το από 28-11-2022 δημοσίευμα της ηλεκτρονικής έκδοσης της εφημερίδας «DOCUMENTO» για την εμπλοκή της 3ης μηνυομένης στην υπόθεση των παρακολουθήσεων (***Βλέπε: σχετικά 6, 7***),
5. Το με αριθμό 314/20-11-2022 φύλλο της εφημερίδας «DOCUMENTO», όπου αναφέρεται ότι έχω γίνει στόχος παρακολούθησης από την ΕΥΠ (***Βλέπε: σχετικό 8***),
6. Η με αριθμό **3401/28-11-2022 Αίτησή** μου προς την **Α.Δ.Α.Ε.** (***Βλέπε: σχετικό 9***),
7. Η από 12-12-2022 ηλεκτρονική Επιστολή μου με την Αίτηση Επίσπευσης του ελέγχου προς την Α.Δ.Α.Ε.(***Βλέπε: σχετικό 10***),
8. Τα από 16-12-2022 δημοσιεύματα του «DOCUMENTO» με τίτλο « *Ραγδαίες εξελίξεις: Διαπιστώθηκε επισήμως παρακολούθηση Κύρτσου και Τέλλογλου από την ΕΥΠ*», της «Εφημερίδας των Συντακτών» με τίτλο «*Βόμβα μεγατόνων από Euractiv Η ΕΥΠ παρακολουθούσε Τέλλογλου και Κύρτσο*», της «ΚΑΘΗΜΕΡΙΝΗΣ» με τίτλο «*Αντιδράσεις και «εξηγήσεις» για την παρακολούθηση Κύρτσου – Τέλλογλου*» και του «ΕΘΝΟΥΣ» με τίτλο «*Παρακολουθήσεις\_ Νέα φωτιά βάζουν οι υποθέσεις Κύρτσου και Τέλλογλου - Ερωτηματικά για την στάση της Εισαγγελίας*» (***Βλέπε: σχετικά 11, 12, 13, 14***),
9. Το από **19-12-2022 δημοσίευμα της «ΑΥΓΗΣ»** με τίτλο «Παρακολούθηση Κύρτσου - Τέλλογλου \_ Το παρασκήνιο της απόπειρας παρεμπόδισης των αποκαλύψεων»(***Βλέπε: σχετικό 15***).

**ΓΙΑ ΟΛΟΥΣ ΑΥΤΟΥΣ ΤΟΥΣ ΛΟΓΟΥΣ**

*και με ρητή επιφύλαξη παντός δικαιώματός μου*

1. **ΜΗΝΥΩ** τον **Παναγιώτη Κοντολέοντα**, πρώην Διοικητή της Εθνικής Υπηρεσίας Πληροφοριών (Ε.Υ.Π.), την **Βασιλική Βλάχου**, Εισαγγελέα Εφετών, την **Ευαγγελία Γεωργακοπούλου** και κάθε άλλο υπαίτιο πρόσωπο.
2. **ΑΙΤΟΥΜΑΙ** την ποινική διερεύνηση της τέλεσης των εγκλημάτων:
3. κατά της ασφάλειας των τηλεφωνικών επικοινωνιών σε βαθμό κακουργήματος, που νομοτυποποιείται στις **διατάξεις του άρθρου 292Α Π.Κ,**
4. της παραβίασης του απορρήτου της τηλεφωνικής επικοινωνίας και προφορικής συνομιλίας, που νομοτυποποιείται στις **διατάξεις του άρθρου 370Α Π.Κ,**
5. της παραβίασης του απορρήτου των επικοινωνιών και των όρων και της διαδικασίας άρσης αυτού, που νομοτυποποιείται στις **διατάξεις της §1 του άρθρου 10 του Ν.3115/2003,**
6. της **παραβίασης** δεδομένων προσωπικού χαρακτήρα συνδρομητών ή χρηστών ηλεκτρονικών επικοινωνιών σε βαθμό κακουργήματος, που νομοτυποποιείται στις **διατάξεις του άρθρου 15 του Ν. 3471/2006,**
7. της **παραβίασης** δεδομένων προσωπικού χαρακτήρα σε βαθμό κακουργήματος, που νομοτυποποιείται στις **διατάξεις του άρθρου 38 του Ν.4624/2019,**
8. **της εγκληματικής οργάνωσης**, που νομοτυποποιείται στις **διατάξεις του άρθρου 187 Π.Κ,**
9. **ΔΗΛΩΝΩ** κατά τα οριζόμενα στις διατάξεις **63 επ. του ΚΠΔ** **ότι παρίσταμαι προς υποστήριξη της κατηγορίας**, ως δικαιούμενος κατά τον Αστικό Κώδικα χρηματική ικανοποίηση λόγω της ηθικής βλάβης, **που υπέστην, από τις προπεριγραφείσες αξιόποινες πράξεις σε βάρος μου** και για το παραδεκτό της δήλωσής μου **προσκομίζω** το με αριθμό **553030182953 0619 0005 e-παράβολο** μετά των τραπεζικών παραστατικών πληρωμής του.
10. **ΔΙΟΡΙΖΩ** **πληρεξούσιους** δικηγόρους και αντικλήτους μου τους δικηγόρους Αθηνών, **Ιωάννη Μαντζουράνη του Κωνσταντίνου** με ατομικό Α.Μ./Δ.Σ.Α.: 7349, **Γεώργιο Αθανασάκη του Αθανασίου** με ατομικό Α.Μ./Δ.Σ.Α.: 38216 και **Κωνσταντίνο Μαντζουράνη του Ιωάννη** με ατομικό Α.Μ./Δ.Σ.Α.: 38301, μέλη της δικηγορικής εταιρείας με την επωνυμία «Ι.Κ. Μαντζουράνης – Ι.Ν. Μαγγανιάρης και Συνεργάτες: Δικηγορική Εταιρεία», με εταιρικό Α.Μ./Δ.Σ.Α.: 80110, που εδρεύει στην Αθήνα και στην οδό Μαυρομματαίων, αριθμός 29, τηλ. 2103841738.

**Αθήνα, ….-12-2022**

**Ο Μηνυτής**